Tiivistelmä Euroopan tietosuojavaltuutetun lausunnosta, joka koskee ehdotusta asetukseksi mediapalvelujen yhteisestä kehyksestä sisämarkkinoilla (eurooppalainen medianvapaussäädös) ja direktiivin 2010/13/EU muuttamisesta

(2022/C 487/07)

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla https://edps.europa.eu)

Euroopan komissio teki 16. syyskuuta 2022 ehdotuksen Euroopan parlamentin ja neuvoston asetukseksi mediapalvelujen yhteisestä kehyksestä sisämarkkinoilla (eurooppalainen medianvapaussäädös) ja direktiivin 2010/13/EU muuttamisesta.

Ehdotuksella pyritään parantamaan media-alan sisämarkkinoiden toimintaa erityisesti edistämällä mediapalvelujen rajat ylittävää toimintaa ja niihin tehtäviä investointeja, lisäämällä sääntely-yhteistyötä ja sääntelyn lähentämistä, helpottamalla laadukkaiden mediapalvelujen tarjontaa ja varmistamalla taloudellisten resurssien avoimen ja oikeudenmukaisen jakamisen media-alan sisämarkkinoilla.

Tietosuojavaltuutettu suhtautuu myönteisesti ehdotuksen tavoitteeseen suojella media-alan vapautta ja moniarvoisuutta, mikä on edellytys EU:n mediapalvelujen sisämarkkinoiden toiminnalle ja tärkeä oikeusvaltioperiaatteen ja demokraattisen vastuuvelvollisuuden keskeinen mahdollistaja unionissa.

Tietosuojavaltuutettu suosittelee kuitenkin ensin selventämään tulevan asetuksen soveltamisalaa sekä henkilöllisten että aineellisten näkökohtien osalta. Hän panee erityisesti merkille, että vaikka komission ehdotuksessa selkeästi esitettynä aikomuksena on vahvistaa säännöt, joilla varmistetaan toimittajien, mukaan lukien freelance-toimittajat, lähteiden suojelu EU:n tasolla, ehdotuksen soveltamisala, sellaisena kuin se tällä hetkellä on määritelty, sisältää ainoastaan mediapalvelujen tarjoajat eikä kata kaikkia toimittajia. Tietosuojavaltuutettu suosittelee, että tulevan asetuksen asiaa koskeviin säännöksiin lisätään nimenomainen viittaus toimittajiin sen selventämiseksi, että kaikki toimittajat, myös freelance-toimittajat tai itsenäisinä ammatinharjoittajina toimivat toimittajat, kuuluvat tulevan asetuksen soveltamisalaan ja voivat siten luottaa journalististen lähteiden ja viestinnän vahvaan suojeluun. Lisäksi hän suosittelee selkeyttämään määrittelykriteerejä sen osalta, milloin toimittaja kuuluu jonkin jäsenvaltion lainkäyttövaltaan. Euroopan tietosuojavaltuutettu suosittelee myös selventämään horisontaalisesti, että tuleva asetus ei rajoita eikä vaikuta henkilötietojen ja yksityisyyden suojaa koskevaan EU:n lainsäädäntöön, erityisesti yleiseen tietosuoja-asetukseen (1), sähköisen viestinnän tietosuojadirektiiviin (2) ja lainvalvontatarkoituksessa käsiteltyjen henkilötietojen suojasta annettuun direktiiviin (3).

Toiseksi, vaikka tietosuojavaltuutettu tukee täysin ehdotuksen tavoitetta tarjota erityisiä takeita median vapaudelle ja moniarvoisuudelle, hän epäilee, miten tehokkaita ehdotetut toimenpiteet olisivat käytännössä tavoitteen saavuttamiseksi. Tietosuojavaltuutettu katsoo etenkin, että ehdotuksen 4 artiklan 2 kohdan b ja c alakohta eivät nykymuodossaan tarjoa riittäviä suojatoimia ja että ne eivät ole oikeudellisesti selkeitä, etenkään siltä osin kuin on kyse pysäyttämiskieltoa koskevista poikkeuksista, jotka koskevat mediapalvelun tarjoajiin kohdistuvaa valvontaa, mukaan lukien vakoiluohjelmien käyttö niiden laitteissa. Tietosuojavaltuutettu kehottaa lainsäätäjiä määrittelemään tarkemmin mahdollisuutta luopua journalististen lähteiden ja viestinnän suojelusta ja rajoittaa niiden suojelusta luopumista tiukan tarpeellisuuden ja suhteellisuuden periaatteiden mukaisesti siten kuin Euroopan unionin tuomioistuin ja Euroopan ihmisoikeustuomioistuin ovat niitä oikeuskäytännössään tulkinneet. Tietosuojavaltuutettu on edelleen vakuuttunut erityisesti siitä, että ainoa toteuttamiskelpoinen ja tehokas vaihtoehto suojella perusoikeuksia ja -vapauksia unionissa, median vapaus mukaan lukien, erittäin pitkälle kehittyneiltä sotilaallisilta vakoiluohjelmilta on niiden kehittämisen ja käyttöönoton yleinen kielto hyvin rajatuin ja tyhjentävästi määritellyin poikkeuksin, joita täydentävät vankat suojatoimet, kuten ne, joita Euroopan tietosuojavaltuutettu ehdotti alustavissa huomautuksissaan nykyaikaisista vakoiluohjelmista.

Kolmanneksi ehdotuksen 4 artiklan 2 kohdan b ja c alakohdan rikkomiseen liittyvien valitusten käsittelystä vastaavan kansallisen riippumattoman viranomaisen tai elimen osalta Euroopan tietosuojavaltuutettu suosittelee varmistamaan, että tulevassa asetuksessa esitetään yksiselitteisesti erityiset riippumattomuuden takeet ja luodaan nimenomainen oikeusperusta yhteistyölle asianomaisten valvontaviranomaisten välillä, joista kukin toimii oman toimivaltansa puitteissa. Lisäksi Euroopan tietosuojavaltuutettu suosittelee, että tulevassa asetuksessa edellytetään jäsenneltyä yhteistyötä toimivaltaisten valvontaviranomaisten, mukaan lukien tietosuojaviranomaiset, välillä ja että siinä viitataan nimenomaisesti yhteistyöhön osallistuviin kansallisiin toimivaltaisiin valvontaviranomaisiin ja yksilöidään olosuhteet, joissa pitäisi tehdä yhteistyötä. Euroopan tietosuojavaltuutettu suosittelee erityisesti varmistamaan, että tulevan asetuksen nojalla nimetyillä riippumattomilla toimivaltaisilla viranomaisilla on valtuudet ja velvollisuus kuulla asianomaisia muita kansallisia toimivaltaisia valvontaviranomaisia, mukaan lukien tietosuojaviranomaiset, tutkimustensa ja vaatimustenmukaisuuden arviointiensa yhteydessä. Kansallisten tietosuojaviranomaisten osalta tietosuojavaltuutettu suosittelee erityisesti sen selventämistä, että tulevan asetuksen mukaisten toimivaltaisten riippumattomien viranomaisten pitäisi voida antaa yleisen tietosuoja-asetuksen ja lainvalvontatarkoituksessa käsiteltyjen henkilötietojen suojasta annetun direktiivin mukaisille toimivaltaisille valvontaviranomaisille pyynnöstä tai omasta aloitteestaan kaikki tiedot, jotka on saatu henkilötietojen käsittelyyn liittyvien tarkastusten ja tutkimusten yhteydessä, ja sisällyttää tähän nimenomainen oikeusperuste.

Lisäksi mediapalvelujen tarjoajia ja erityisesti niiden omistajia ja tosiasiallisia omistajia ja edunsaajia koskevien tietojen julkaisemisen osalta Euroopan tietosuojavaltuutettu suosittelee, että ehdotuksessa täsmennetään yksiselitteisesti tavoitellut yleisen edun mukaiset tavoitteet ja varmistetaan, että ehdotuksen 6 artiklan 1 kohdan mukaisesti saataville asetettavat tiedot määritellään selkeästi ja luetellaan yksiselitteisesti tulevassa asetuksessa.

Lopuksi Euroopan tietosuojavaltuutettu suosittelee selventämään, käsiteltäisiinkö mitään henkilötietoja ehdotuksessa esitetyn kansallisten sääntelyviranomaisten tai -elinten välisen yhteistyön tai keskinäisen avunannon aikana, ja jos käsiteltäisiin, esittämään yksiselitteisesti käsittelyn tarkoitukset, käsiteltävät erityiset henkilötietoryhmät, tietojen säilytysaika sekä kansallisten sääntelyviranomaisten ja -elinten roolit ja vastuut tietosuojalain tarkoittamassa merkityksessä.

1. JOHDANTO

1. Euroopan komissio teki 16. syyskuuta 2022 ehdotuksen Euroopan parlamentin ja neuvoston asetukseksi mediapalvelujen yhteisestä kehyksestä sisämarkkinoilla (eurooppalainen medianvapaussäädös) ja direktiivin 2010/13/EU muuttamisesta (”ehdotus”) (4).

2. Ehdotus rakentuu neljän seuraavan erityistavoitteen ympärille, joilla 1) edistetään mediapalvelujen rajat ylittävää toimintaa ja niihin tehtäviä investointeja yhdenmukaistamalla tiedotusvälineiden moniarvoisuutta koskevien toisistaan poikkeavien kansallisten kehysten tiettyjä osatekijöitä erityisesti rajat ylittävän palveluntarjonnan helpottamiseksi; 2) lisätään sääntely-yhteistyötä ja sääntelyn lähentämistä rajat ylittävien koordinointivälineiden sekä EU:n tason lausuntojen ja suuntaviivojen avulla; 3) helpotetaan laadukkaiden mediapalvelujen tarjoamista vähentämällä riskiä julkisen vallan ja yksityisten tahojen puuttumisesta toimitukselliseen vapauteen; ja 4) varmistetaan taloudellisten resurssien avoin ja oikeudenmukainen jakaminen media-alan sisämarkkinoilla lisäämällä yleisömittaukseen ja valtion mainonnan jakamiseen liittyvää avoimuutta ja oikeudenmukaisuutta (5).

3. Euroopan tietosuojavaltuutettu on antanut tämän lausunnon vastaukseksi Euroopan komission 16. syyskuuta 2022 käynnistämään Euroopan tietosuoja-asetuksen 42 artiklan 1 kohdan mukaiseen kuulemiseen (6). Euroopan tietosuojavaltuutettu pitää myönteisenä sitä, että ehdotuksen johdanto-osan 54 kappaleessa viitataan kyseiseen kuulemiseen. Tältä osin tietosuojavaltuutettu panee myös tyytyväisenä merkille, että häntä kuultiin epävirallisesti jo aiemmin EU:n tietosuoja-asetuksen johdanto-osan 60 kappaleen mukaisesti.

4. LOPUKSI

46. Edellä esitetyn perusteella Euroopan tietosuojavaltuutettu antaa seuraavat suositukset: (1) lisätään tulevan asetuksen asiaa koskeviin säännöksiin nimenomainen viittaus ”toimittajiin”, jotta kaikki toimittajat, myös freelance-toimittajat tai itsenäiset ammatinharjoittajat, kuuluisivat tulevan asetuksen soveltamisalan piiriin, ja he voisivat siten myös luottaa journalististen lähteiden ja viestinnän vankkaan suojeluun, ja selvennetään kriteerejä, jotka määrittelevät, milloin toimittaja kuuluu jäsenvaltion lainkäyttövallan piiriin; (2) selvennetään horisontaalisesti, että tuleva asetus ei rajoita eikä vaikuta henkilötietojen ja yksityisyyden suojaa koskevaan EU:n lainsäädäntöön, erityisesti yleiseen tietosuoja-asetukseen, sähköisen viestinnän tietosuojadirektiiviin ja lainvalvontatarkoituksessa käsiteltyjen henkilötietojen suojasta annettuun direktiiviin; (3) määritellään tarkemmin mahdollisuus luopua journalististen lähteiden ja viestinnän suojelusta ja rajoittaa niiden suojelusta luopumista ehdotuksen 4 artiklan b ja c alakohdan mukaisesti tiukan tarpeellisuuden ja suhteellisuuden periaatteiden mukaisesti. Tietosuojavaltuutettu on edelleen vakuuttunut erityisesti siitä, että ainoa toteuttamiskelpoinen ja tehokas vaihtoehto perusoikeuksien ja -vapauksien, mukaan lukien tiedotusvälineiden vapaus, suojelemiseksi unionissa erittäin pitkälle kehittyneiltä sotilaallisilta vakoiluohjelmilta on niiden kehittämisen ja käyttöönoton yleinen kielto hyvin rajatuin ja tyhjentävästi määritellyin poikkeuksin, joita täydennetään vankoilla suojatoimilla, kuten niillä, joita ehdotetaan Euroopan tietosuojavaltuutetun alustavissa huomautuksissa nykyaikaisista vakoiluohjelmista (7); (4) varmistetaan, että tulevassa asetuksessa vahvistetaan yksiselitteisesti erityiset riippumattomuuden takeet niille viranomaisille tai elimille, jotka ovat vastuussa ehdotuksen 4 artiklan 2 kohdan b ja c alakohdan rikkomiseen liittyvien valitusten käsittelystä; (5) varmistetaan, että tulevassa asetuksessa (1) luodaan nimenomainen oikeusperusta yhteistyölle asianomaisten valvontaviranomaisten välillä, joista kukin toimii oman toimivaltansa puitteissa; (2) edellytetään jäsenneltyä yhteistyötä toimivaltaisten valvontaviranomaisten, mukaan lukien tietosuojaviranomaiset, välillä; (3) viitataan nimenomaisesti yhteistyöhön osallistuviin kansallisiin toimivaltaisiin valvontaviranomaisiin ja yksilöidään olosuhteet, joissa pitäisi tehdä yhteistyötä. Euroopan tietosuojavaltuutettu suosittelee erityisesti varmistamaan, että tulevan asetuksen nojalla nimetyillä riippumattomilla toimivaltaisilla viranomaisilla on valtuudet ja velvollisuus kuulla muita asianomaisia kansallisia toimivaltaisia valvontaviranomaisia, mukaan lukien tietosuojaviranomaiset, tutkimustensa ja vaatimustenmukaisuuden arviointiensa yhteydessä. Kansallisten tietosuojaviranomaisten osalta Euroopan tietosuojavaltuutettu suosittelee myös sen selventämistä, että tulevan asetuksen mukaisten toimivaltaisten riippumattomien viranomaisten olisi voitava antaa yleisen tietosuoja-asetuksen ja lainvalvontatarkoituksessa käsiteltyjen henkilötietojen suojasta annetun direktiivin mukaisille toimivaltaisille valvontaviranomaisille pyynnöstä tai omasta aloitteestaan kaikki henkilötietojen käsittelyyn liittyvien tarkastusten ja tutkimusten yhteydessä saadut tiedot ja sisällyttää siihen nimenomainen oikeusperusta tätä varten; (6) täsmennetään yksiselitteisesti tulevan asetuksen 6 artiklan 1 kohdan mukaiset yleisen edun mukaiset tavoitteet, jotka koskevat tietoja, jotka mediapalvelun tarjoajien pitäisi asettaa saataville omistajistaan ja tosiasiallisista omistajistaan ja edunsaajistaan, ja varmistetaan, että ehdotuksen 6 artiklan 1 kohdan mukaisesti saataville asetettavien tietoluokkien luettelo määritellään selkeästi ja luetellaan yksiselitteisesti tulevassa asetuksessa; (7) selvennetään yksiselitteisesti, käsiteltäisiinkö henkilötietoja ehdotuksen 13 artiklan mukaisessa kansallisten sääntelyelinten välisessä yhteistyössä, ja jos käsitellään, täsmennetään myös käsittelyn tarkoitus, käsiteltävät erityiset henkilötietoryhmät, tietojen säilytysaika sekä tietosuojalainsäädännössä tarkoitettujen kansallisten sääntelyviranomaisten ja -elinten roolit ja vastuut.

Bryssel, 11. marraskuuta 2022. Wojciech Rafał WIEWIÓROWSKI

(1) Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

(2) Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002, s. 37)

(3) Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).

(4) COM(2022) 457 final.

(5) COM(2022) 457 final, s. 3.

(6) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39) .

(7) Euroopan tietosuojavaltuutetun alustavat huomautukset nykyaikaisista vakoiluohjelmista, 15. helmikuuta 2022.